b'\n_START_ARTICLE_\nBrahelinna\n_START_SECTION_\nRakentaminen ja rakennelmat\n_START_PARAGRAPH_\nLinnan rakennusty\xc3\xb6t edistyiv\xc3\xa4t hitaasti. Kymmeness\xc3\xa4 vuodessa saatiin paikoilleen sein\xc3\xa4t, ikkunat ja savupiippu, mutta katto puuttui. Vuonna 1664 linnan kivist\xc3\xa4 ladotun ymp\xc3\xa4rysmuurin raportoitiin murenevan, ja korjaust\xc3\xb6ihin saatiin kymmenen sotilasta. Saman vuosikymmenen lopulla linnakartanon rakennusty\xc3\xb6t lopetettiin. 1,5\xe2\x80\x932 metrin paksuista ymp\xc3\xa4rysmuuria oli tiivistetty tuohella ja turpeella, osa siit\xc3\xa4 oli tehty ilmeisesti hirrest\xc3\xa4. Linnapiha oli pohjois-etel\xc3\xa4suunnassa 54 metri\xc3\xa4 pitk\xc3\xa4, leveimmill\xc3\xa4\xc3\xa4n se oli pohjoisosassa 21 metri\xc3\xa4 ja kapeimmillaan etel\xc3\xa4osassa yhdeks\xc3\xa4n metri\xc3\xa4. Korkeimmillaan nelimetrisen muurin l\xc3\xa4pi johti kolme porttia, it\xc3\xa4isen osan p\xc3\xa4\xc3\xa4portissa lienee ollut kuusi metri\xc3\xa4 pitk\xc3\xa4 holvi, pohjoisosassa oli kaksi pient\xc3\xa4 kulmaporttia. Muurin etel\xc3\xa4p\xc3\xa4\xc3\xa4ss\xc3\xa4 oli id\xc3\xa4nsuuntainen ulkonema, josta saattoi hallita p\xc3\xa4\xc3\xa4portin aluetta._NEWLINE_Linnapihan keskell\xc3\xa4 oli varsinainen linnakartano eli kymmenen metri\xc3\xa4 leve\xc3\xa4 ja 20 metri\xc3\xa4 pitk\xc3\xa4 kaksikerroksinen asuinrakennus, jossa oli 16\xe2\x80\x9320 huonetta. Rakennuksen alaosa oli tehty kivest\xc3\xa4 ja yl\xc3\xa4osa hirrest\xc3\xa4. Linnakartano oli alkujaan voudin ja puutarhurin asuntona, mink\xc3\xa4 lis\xc3\xa4ksi siell\xc3\xa4 majaili pari Olavinlinnasta komennettua vartiosotilasta. Linnan alueella oli pieni asevarasto, jossa esimerkiksi vuonna 1670 oli kaksi rautakanuunaa, nelj\xc3\xa4 hakapyssy\xc3\xa4 ja 22 muskettia. Aseita k\xc3\xa4ytettiin l\xc3\xa4hiseudun talonpoikia harjoitettaessa, eli niill\xc3\xa4 ei ollut varsinaista puolustuksellista merkityst\xc3\xa4.\n_START_SECTION_\nTuhoutuminen ja kunnostukset\n_START_PARAGRAPH_\n1680-luvulla Brahelinnan l\xc3\xa4\xc3\xa4nitys siirtyi valtiolle ja linnakartano m\xc3\xa4\xc3\xa4r\xc3\xa4ttiin Savon jalkav\xc3\xa4kirykmentin k\xc3\xa4ytt\xc3\xb6\xc3\xb6n, eversti Cronmanin asunnoksi ja siten sotilasvirkataloksi. Rakennus tuhoutui 1700-luvun alkupuolella isonvihan aikana. Ristiinan sotilasvirkatalon kunnostusta vaadittiin 1730-luvulla, mutta sen sijaan linnakartanosta puolen kilometrin p\xc3\xa4\xc3\xa4h\xc3\xa4n rakennettiin kokonaan uusi talo vuonna 1739. Sielt\xc3\xa4 se siirrettiin vuonna 1770 viel\xc3\xa4 kolmanteen paikkaan._NEWLINE_1740-luvulla esitettiin, ett\xc3\xa4 vanha linna kunnostettaisiin vankilaksi, mutta hanke ei saanut kannatusta. 1700-luvulla raunioista purettiin kivi\xc3\xa4 muun muassa everstinvirkataloon Ristiinan kirkolle. Vuonna 1802 kapteeni Hjelmman puratutti linnapihalla olleen rakennuksen j\xc3\xa4\xc3\xa4nn\xc3\xb6kset virkatalonsa uunien rakennustarpeiksi. Muurien rapistuneeseen kuntoon kiinnitettiin huomiota 1887, mutta ensimm\xc3\xa4isi\xc3\xa4 korjaust\xc3\xb6it\xc3\xa4 tehtiin vasta 1902. 1940-luvulla aluetta ruvettiin kunnostamaan s\xc3\xa4\xc3\xa4nn\xc3\xb6llisemmin, esimerkiksi 1949 korjattiin l\xc3\xa4ntist\xc3\xa4 muurin osaa. Nykyisin Brahelinnan paikalla on raunioita ja samanniminen turistikeskus.'